CELEX: 62008CN0169
Language: mt
Date: 2008-04-21 00:00:00
Title: Kawża C-169/08: Talba għal deċiżjoni preliminari magħmula mill-Corte costituzionale (l-Italja) fil- 21 ta' April 2008 — Presidente del Consiglio dei Ministri vs Regione autonoma della Sardegna

5.7.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 171/24
            
         Talba għal deċiżjoni preliminari magħmula mill-Corte costituzionale (l-Italja) fil-21 ta' April 2008 — Presidente del Consiglio dei Ministri vs Regione autonoma della Sardegna
   (Kawża C-169/08)
   (2008/C 171/35)
   Lingwa tal-kawża: It-Taljan
   Qorti tar-rinviju
   Corte costituzionale
   Partijiet fil-kawża prinċipali
   
      Rikorrent: Presidente del Consiglio dei Ministri.
   
      Konvenut: Regione autonoma della Sardegna.
   Domandi preliminari
   
               1)
            
            
               L-Artikolu 49 tat-Trattat għandu jiġi interpretat fis-sens li jipprekludi l-applikazzjoni ta' regola, bħal dik prevista fl-Artikolu 4 tal-Liġi Nru 4 tar-Reġjun ta' Sardinja tal-11 ta' Mejju 2006 (Diversi dispożizzjonijiet fil-qasam tad-dħul, riklassifikazzjoni tan-nefqa, politika soċjali u ta' l-iżvilupp), fit-test issostitwit bl-Artikolu 3(3) tal-Liġi Nru 2 tar-Reġjun ta' Sardinja tad-29 ta' Mejju 2007 (Dispożizzjonijiet għall-formazzjoni tal-karta tal-bilanċ annwali u multi-annwali tar-Reġjun — Liġi finanzjarja 2007), li tipprovdi li t-taxxa reġjonali għall-waqfien ta' ajruplani għal skopijiet turistiċi hija imposta biss fuq l-impriżi li għandhom domiċilju fiskali barra mir-Reġjun ta' Sardinja u li joperaw ajruplani li jużaw huma stess għat-trasport ta' persuni fl-eżerċizzju ta' attivitajiet ta' l-avjazzjoni kummerċjali ġenerali?
            
         
               2)
            
            
               L-Artikolu 4 tal-Liġi Nru 4 tar-Reġjun ta' Sardinja ta' l-2006, fit-test issostitwit bl-Artikolu 3(3) tal-Liġi Nru 2 tar-Reġjun ta' Sardinja ta' l-2007, meta jipprevedi li t-taxxa reġjonali għall-waqfien ta' ajruplani għal skopijiet turistiċi għandha tkun imposta biss fuq l-impriżi li għandhom domiċilju fiskali barra mir-Reġjun ta' Sardinja u li joperaw ajruplani huma stess għat-trasport ta' persuni fl-eżerċizzju ta' attivitajiet ta' l-avjazzjoni kummerċjali ġenerali, jikkostitwixxi — fis-sens ta' l-Artikolu 87 tat-Trattat — għajnuna mill-Istat għal impriżi li jeżerċitaw l-istess attività b'domiċilju fiskali fit-territorju tar-Reġjun ta' Sardinja?
            
         
               3)
            
            
               L-Artikolu 49 tat-Trattat għandu jiġi interpretat fis-sens li jipprekludi l-applikazzjoni ta' regola, bħal dik prevista mill-istess Artikolu 4 tal-Liġi Nru 4 tar-Reġjun ta' Sardinja ta' l-2006, fit-test issostitwit bl-Artikolu 3(3) tal-Liġi Nru 2 tar-Reġjun ta' Sardinja ta' l-2007, li tipprovdi li t-taxxa reġjonali għall-waqfien ta' inġenji ta' rikreazzjoni għal skopijiet turistiċi għandha tkun imposta biss fuq l-impriżi li għandhom id-domiċilju fiskali tagħhom barra mit-territorju tar-Reġjun ta' Sardinja li joperaw inġenji ta' rikreazzjoni u li l-attività kummerċjali tagħhom tikkonsisti fil-provvista ta' tali inġenji lil terzi?
            
         
               4)
            
            
               L-istess Artikolu 4 tal-Liġi Nru 4 tar-Reġjun ta' Sardinja ta' l-2006, fit-test issostitwit bl-Artikolu 3(3) tal-Liġi Nru 2 tar-Reġjun ta' Sardinja ta' l-2007, meta jipprevedi li t-taxxa reġjonali għall-waqfien ta' inġenji ta' rikreazzjoni għal skopijiet turistiċi għandha tkun imposta biss fuq l-impriżi li għandhom id-domiċilju fiskali barra mit-territorju tar-Reġjun ta' Sardinja li joperaw inġenji ta' rikreazzjoni u li l-attività kummerċjali tagħhom tikkonsisti fil-provvista ta' tali inġenji lil terzi, jikkostitwixxi — fis-sens ta' l-Artikolu 87 tat-Trattat — għajnuna mill-Istat għal impriżi li jeżerċitaw l-istess attività b'domiċilju fiskali fit-territorju tar-Reġjun ta' Sardinja.